Bekende akteur geloof wat grypdiewe takel | Maroela Media
Benedict Cumberbatch. Foto: Facebook
'n Britse kosafleweringsmaatskappy het die bekende akteur, Benedict Cumberbatch, bedank wat een van sy afleweraars van vier vermeende grypdiewe gered het.
Sky News berig Deliveroo het Cumberbatch, bekend vir sy rol in 'n Britse televisiereeks as Sherlock Holmes en rolprente soos Marvel's Avengers: Infinity War en 12 Years a Slave, Vrydag bedank omdat hy een van die maatskappy se afleweraars gered het wat deur booswigte in Londen oorval is.
Dit is nie duidelik wanneer die aanval plaasgevind het nie.
Volgens nuusberigte was Cumberbatch saam met sy vrou, Sophie Hunter, in 'n taxi in die sentrale gedeelte van Londen toe hulle gesien het hoe 'n fietsryer deur vier aanvallers aangerand word. Hy het glo uitgespring, op die groep afgepyl en een van die aanvallers gegryp. Volgens mediaberigte het die aanvallers die fietsryer met 'n bottel geslaan en sou hy moontlik ernstige beserings opgedoen het as Cumberbatch nie ingegryp het nie.
Manuel Dias, die bestuurder van die taxi, het aan The Sun-koerant gesê Cumberbatch was "dapper, moedig en onbaatsugtig".
"As hy nie ingetree het nie, sou die fietsryer ernstig seergekry het. Hier was Sherlock Holmes besig om vier aanvallers aan te vat net om die hoek van Bakerstraat. Hy het vir hulle geskree, 'los hom uit!'," het die taxibestuurder gesê.
SkyNews berig Deliveroo beskou die veiligheid van hul afleweraars as 'n topprioriteit en sulke voorvalle is volkome onaanvaarbaar. "Ons wil graag vir Benedict Cumberbatch bedank vir sy heldedaad. Namens almal by Deliveroo, baie dankie."